Gandia acull de l'1 al 4 de maig el retir de benestar LGTBIQ+ d'Orlander
25 abril 2025

## Gandia acull de l'1 al 4 de maig el retir de benestar LGTBIQ+ d'Orlander25 abril 2025Última actualització: 25 abril 2025

![](../gestion/img/a0fbd9ea735d77ca79a6734deede4d2375c1a58c9d42bf02e33f2b315cc0230d.jpg)  
  

Gandia serà la seu del “**Retir de benestar LGTBIQ+”** organitzat per Orlander, que se celebrarà de l’1 al 4 de maig de 2025.  
El retir és una proposta pionera que promou el benestar físic, emocional i social del col·lectiu LGTBIQ+, consolidant-se com un dels esdeveniments més esperats per aquelles persones que busquen experiències inclusives, transformadores i amb un impacte positiu tant a nivell personal com col·lectiu.  
Durant quatre dies, les persones participants s’endinsaran en una programació que combina entrenaments funcionals a l’aire lliure, sessions de ioga, mindfulness, tallers d’autoconeixement, coaching grupal, dinàmiques de convivència i excursions per l’entorn natural de Gandia. Tot això està pensat per a afavorir l’autocura, el desenvolupament personal i el sentit de comunitat, sota l’enfocament integrador i humà que caracteritza Orlander.  
Aquest esdeveniment compta amb el suport institucional de l’Ajuntament de Gandia, a través de les seues àrees de Diversitat i Igualtat, en línia amb el seu compromís per avançar cap a un destí més igualitari, divers i inclusiu.  
“_A Gandia apostem per una ciutat que celebra la diversitat, que visibilitza i dona espai a totes les identitats. Acollir el Retir Orlander no sols referma el nostre compromís amb el col·lectiu LGTBIQ+, sinó que a més impulsa un turisme respectuós, conscient i transformador_”, ha afirmat Maribel Codina, regidora d’Igualtat.

**Turisme divers i motor econòmic**  
La celebració del retir representa també una oportunitat estratègica per al posicionament turístic de Gandia com a destí LGTBIQ+ friendly. Aquesta proposta se suma a altres iniciatives impulsades pel consistori com el Gandia Pride i la participació en fires com FITUR o ITB Berlín, on la ciutat ha reforçat el seu perfil com a referent en turisme inclusiu.  
Durant els dies del retir, Gandia acollirà desenes de participants procedents de diferents punts d’Espanya, la qual cosa es tradueix en activitat econòmica per a allotjaments, restauració i comerç local, dinamitzant l’entorn amb un impacte directe i positiu.

  

**Orlander: on el cos es mou i l’ànima es troba**  
Orlander és un projecte de benestar integral i comunitat dirigit al col·lectiu LGTBIQ+, creat per Fabri Orlandi, professional de l’entrenament, el desenvolupament personal i la formació emocional amb més de 15 anys de trajectòria. Des de la seua fundació en 2018, Orlandi ha impactat la vida de més de 1.000 persones mitjançant experiències que combinen moviment físic, salut emocional i convivència conscient.  
_“Aquest retir no és només un esdeveniment, és una experiència transformadora. Gandia no sols ens acull, sinó que amplifica el nostre missatge d’inclusió, autenticitat i comunitat. Arribar per primera vegada a aquesta ciutat significa reconéixer que hi ha llocs que no sols entenen, sinó que acompanyen i cuiden_”, assenyala _Fabri Orlandi_, creador de la Comunitat Orlander.

  
Sota el lema “_Junts més forts_”, Orlander defensa una manera de viure el benestar que va més enllà del cos: una vivència grupal que permet a cada persona sentir-se vista, acceptada i part d’alguna cosa més gran. I és que Orlander és molt més que entrenar, és pertànyer. És benestar amb sentit, és una comunitat amb cor, és ser en llibertat.